Dag 28 - KiesKerk
Dag 28 – Moet mekaar nie dagvaar nie
Lei ons emosies, gesindhede, gedagtes en dade
Skenk ons die wysheid om onderskeidend op te tree
Skenk ons die moed om uit te reik na ander in broosheid
En met deernis
Heilige Gees, ons is aan mekaar verbind as u kinders.
Ons bely dat ons te maklik ons eie koers wil inslaan en ons wil omring met daardie gelowiges wat net soos ons dink en glo. Vergewe ons ons hardkoppigheid en wys vir ons hoe ons in liefde van mekaar kan verskil. Amen.
Maar wie se skuld is dit …?
Toe ek op universiteit was, het van my vriende die uitdrukking gehad: "Never mind the problem, fix the blame." Met ander woorde: Dit maak nie saak wat die probleem is nie, solank ons net iemand kan blameer.
Op die oomblik lees ons van baie verskillende groepe wat hofsake teen die regering maak. Iemand moet die skuld kry vir wat tans stukkend is en vir die wêreld wat so deurmekaargekrap is. Iemand (of dit nou die regering of 'n spesifieke groep is) is die probleem. In baie van ons persoonlike verhoudings kan ons ook maklik die ander persoon as die probleem sien. Dit is hulle wat verkeerd optree en wat moet verander. Ons verpas dan die geleentheid om self nuut te word.
Die Bybel nooi ons om vernuwe te word en nuut te dink oor wie ons is en wil wees. Om ander mense die probleem te maak moet ons teenoor onsself regverdig hoekom hulle anders is en dan daarmee saam onsself wysmaak dat dit verkeerd of selfs gevaarlik is om anders te dink of op te tree. Dus probeer ons nie meer verstaan hoekom iemand anders as ons optree nie; ons probeer net ons eie posisie verdedig.
In ons huise het ons die geleentheid om eerder te fokus op hoe ons die probleme kan oplos. Want onthou, die ander mense in jou huis is nie die probleem nie. Die probleem self is die probleem.
Vandag vra ons vir onsself: Wat kan ek anders doen om die verhoudings in ons huis te verander? Hoe kan ek help om die probleme wat ons in die huis ervaar, op te los? Sê vir mekaar dat ons in ons huis kies om oplossings te soek.
Dis nie altyd maklik om gaaf en vriendelik met mekaar te wees nie. Baiekeer is daar misverstande tussen jou en iemand anders of jy word onregverdig behandel. Wat ons dan dikwels wil doen, is om te baklei en mense te beskuldig. Maar as gelowiges word ons uitgedaag om anders op te tree. Wanneer ons wil baklei, moet ons kies om die rusie eerder op 'n eerlike en rustige manier te probeer oplos.
Hoe voel jy wanneer jy in 'n bakleiery of stryery betrokke is?
Hoe kan jy rustig en eerlik bly tydens 'n rusie?
Maak 'n sensoriese bottel wat jou kan help om rustig word. Gebruik enige deurskynende bottel of fles wat 'n proppie het en dig kan toemaak. Maak die bottel vol water en gooi 'n bietjie kookolie en opwasmiddel by die water. Jy kan ook koekkleursel ingooi. Jy kan nou enige voorwerpe wat kan dryf in die bottel sit, soos glitter, klein speelgoed en krale. Maak die houer styf toe. Skud dit so 'n paar keer en kyk hoe die voorwerpe in die bottel rondbeweeg. Terwyl hulle rondbeweeg, fokus daarop om rustig en kalm te word.
– Dink oor die emosies wat mense tydens konflik ervaar. Watter kleure heg jy aan situasies van konflik?